  Майя Бывальцева 12-тӥ южтолэзе Удмуртиысь биатлонистъёс Владимир Семаков но Александр Мяконький Россилэн чемпионатаз Приволжск федерал округлэн сборноез пушкын воргоронъёслэн командаен ӵошатсконазы вормизы. Со сярысь Россиысь биатлонистъёслэн пресс-службазы ивортӥзы. Асьме биатлонистъёсын ӵош округлэн сборнояз Мордовия, Новосибирск улосвыл понна бызьылӥсь Кирилл Ануфриев но Пермь шаерысь Иван Колотов пыризы. 10 иськемез спортсменъёс 29 минут 7,8 секунд ӵоже ортчизы, Колотов гинэ одӥг мишеньзэ ворсатэк кельтӥз. Азвесь медальёс Ханты-Манси автоном округысь спортсменъёс утӥзы (+28,7, вить йӧттымтэ), бронза медальёсты Новосибирск улосвылысь пиос басьтӥзы (+1:05.3, вить йӧттымтэ). Та нуналэ ик нылъёслэн 7,5 иськеме командаен бызьылонъёссы ортчизы. Удмуртиысь Анастасия Кайшева Приволжск федерал округлэн сборноез пушкын азвесь медаль утӥз. Вормизы Ханты-Манси автоном округысь нылъёс, куинетӥ интыын Мордовиысь биатлонисткаос вуизы. Ватсалом, Удмуртилэн сборнояз озьы ик пырисько Дмитрий Шамаев, Виктор Плицев, Ильназ Мухамедзянов, Александр Поварницын, Кристина Егорова. Олимпи шудонъёсты пыртымтэ амалъёсын но суро эстафетаосын ӵошатсконъёс 11-14 южтолэзе Ханты-Манскийскын ортчо. 13-тӥ южтолэзе суро эстафетаос луозы – 1 пиосмурт но 1 нылмурт, собере 2 пиосмурт но 2 нылмурт. 14-тӥ южтолэзе бадӟым масс-стартъёс ортчозы Олимпи шудонъёсы пыртэм амалъёсын Россилэн чемпионатэз Ханты-Мансийскын ик 31-тӥ южтолэзьысен 4-тӥ оштолэзёзь мыноз.  Тегъёс: Спорт Биатлон Удмуртия Россия  